Rautavaaran sakaali risteytyy ketun kanssa yhtä todennäköisesti kuin karhu lisääntyy mursun kanssa

Egyptiläisessä mytologiassa kuolemaa ja muumiointia hallinnoineella Anubis-jumalalla oli sakaalin pää.

Kesällä 1992 Ruokolahdella nähtiin leijona. Nyt on taas mätäkuu. Britannian pääministeriksi on valittu Boris Johnson ja Rautavaaralla on nähty sakaali.

Sakaali kuulostaa eksoottiselta, mutta se on tallustellut pohjoisella pallonpuoliskolla paljon pidempään kuin nykyihminen on edes ollut olemassa. Kultasakaali erkani omaksi lajikseen kaksi miljoonaa vuotta sitten. Esi-isämme Homo erectukset hakkasivat tuolloin vielä alasti Afrikassa kahta kiveä yhteen ja ölisivät.